정조 11년
丁未十二月十六日巳時上御誠正閣大臣備局堂上引見入侍時領議政金致仁左議政李在協行漢城判尹鄭昌聖戶曹判書徐有隣行副司直徐有寧刑曹判書鄭好仁延豊君李𡊠行副司直李柱國兵曹判書鄭昌順吏曹判書李文源兼都承旨沈豐之開城留守閔鍾顯行副司直金文淳刑曹參判洪秀輔漢城左尹蔡弘履行副司直金持默校理沈興永左副承旨曺允大假注書李貞運事變假注書張錫胤記事官李相璜金祖淳以次進伏訖上敎豐之曰王大妃殿湯劑自今日停止只以粟米飮煎入可也豐之曰粟米飮中當入桂枝煎入矣上曰唯致仁曰連日動駕殿座之餘日氣又頗寒澟聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰此月又過一望群情顒祝益切於晷刻矣近日則中宮殿諸節若何上曰諸節則一樣平順而漸致差久企待誠憫矣致仁曰古者唐堯亦以十四月而生臣方以此企祝矣在協曰雖以閭閻言之亦多有踰至屢月者矣上曰大體年歲旣多自致遲緩其勢固然向來設廳之欲爲姑徐者亦以是矣致仁曰諸堂中惠民掌樂兩提調來詣闕外而惶恐不敢入來云矣上曰見其問啓前例已然批答已以知道頒布今無可引之端使之卽爲入參可也錫胤承命出與李文源徐有寧偕入進伏上敎致仁曰緣卿久病未行次第廟謨積滯誠用憫然矣意外日前殿庭見卿則比所聞頗勝故今日强卿造朝者此也致仁曰下敎旣如此重臣又來傳聖諭賤疾則實無一分減勢而臣旣久未登筵且今歲垂窮故下情不勝悵缺敢此擔病入來矣致仁曰此守禦使金鍾秀狀啓也以三條事論列後錄竝請令廟堂稟處其一本廳財力支放猶患不足許多軍器倉舍漸就毁傷莫可收拾各道賑餘穀中劃給數千石米逐年取耗一年則修補軍器一年則修補倉舍及城堞每年修補數爻報備局事也守廳事勢之可憫誠如其狀辭而第念朝家設置軍門凡百修擧一以委之則藉曰該廳財力本甚疲弊異於三局惟當節省用度隨力修補而已今以軍器倉舍修補物力至請朝家之區劃未知其得當旣無前例且關後弊置之何如上曰保障重地修繕未了數百石耗穀何必靳許雖非賑餘穀名近年來前惠堂貿置之穀數亦夥然就此劃給亦無不可城役固無論丁酉年宣傳官摘奸軍器以後尙不一齊新備其後加頉又必倍屣守使所請從施無妨矣致仁曰自上特軫保障重地下敎至此有以仰聖意所在諸道賑餘穀中米二千石特爲劃給使之每年取耗倉舍城堞軍器輪回修補一如其狀辭必於歲末枚報備局之意申飭分付何如上曰更思凡事人存政擧今雖年年劃給畢竟蔑效如西穀之添餉條則可謂有名無實每年劃給一款置之及今得人委任之時宜責成效今年所捧穀摠耗條中無論賑餘貿置限五百石劃給執頉後未及修繕者盡數訖工形止狀聞向日請賞狀啓令政院還下送待畢役同爲修正上送事分付可也致仁曰山城餉穀甲申年間有移送戶惠廳者其後自朝家劃給錢貨及小米以爲充償之地而價不相當未卽作米散給各人錢米貿換之際虧耗亦多貿米錢尙餘累萬兩區處收殺終無好策待春散給還戶待秋以米捧上則此與朝家錢還之禁大不相干且還戶之春受四兩錢秋納一石米比之私債其利倍之公私兩便事也頃年米代錢之自戶曹惠廳送償該廳者事當卽爲作米以充元餉而至今累十年之間尙不擧行雖緣價不相當事甚未安此是莫重軍餉脫有可用之時其將徒守錢繈乎京外旣無貿運之道則狀中所論誠有料量此與朝家所禁錢還有異春受四兩錢秋納一石米農民之大幸也依狀請許施而但俵錢之際下吏弄奸難保其必無此則各別嚴飭俾無一文錢未準受之弊事一體分付何如上曰依爲之致仁曰其一畿內守禦摠戎屬六營內廣州等五營軍校有久勤遷轉之法惟後營竹山無遷轉之法軍校輩奔走呼訴已至數十年之久鄕將校邊將遷轉不過等棄之窠且又寬展其年限則似不甚妨於京校遷轉之路此猶爲難則但就追設之南陽久勤朔數內折半均分使南竹兩邑共一窠而輪回事也臣於各軍門久勤事嘗所慨憫如昔忠武公李舜臣等名將皆由邊將而起爲國効力一自久勤法出不復擇人只爲軍校輩哺啜之階而久勤之路次次漸廣以至於鄕將校矣南陽久勤之又許遷轉事在久遠今不須言而守禦摠戎屬六營之中五營軍校則皆有久勤遷轉之法獨竹山未蒙一視之澤則渠輩呼冤雖無足怪然當此久勤多岐邊將窄窠之時加出一窠固非可論而若與南陽輪報久勤亦令依前計朔數遷轉則南陽久勤比前雖遲在竹山軍校則更無向隅之歎以此該曹一體分付何如上曰依爲之出擧條致仁曰卽見平安監司金履素報備局辭緣則枚擧江界府使李頤祥所報以爲本府今年農形慘被風雹之災一境民事誠可哀痛且以信蔘擧皆遑遑之時徵出舊還則必將渙散本府舊還今年當捧條八千一百石零參量善處爲辭矣江界卽關西尤甚中邑而參以報辭民情誠可愍惻重之以目下信蔘宜有別船軫念之道舊還今年當捧條八千一百石零特令停退事分付何如上曰依爲之江民之苦如在目中旣責信蔘又復催科何異刮龜背之毛最尤甚處雖新還不可無闊狹見今歲改不遠往復知委必未及其時令道伯知委此意分付邑宰新還之最難捧處特爲分數停退後形止使之追後報來後狀聞事行會可也出擧條致仁曰松都事依覆奏判下令有司堂上取考該營一年捧下文書則應入錢爲一萬九千六百八十兩零應下錢爲三萬六千六百五十兩零不足錢爲一萬六千九百六十兩零而本營又有蕩債後報本條債邊錢五千一百四十兩零不緊名色備堂留守相議減省者爲三千二百三十兩零以此添應入而減應下則實不足爲八千五百八十兩零矣當初覆啓之意蓋出於以其所減當其不足不煩他劃庶幾彌綸而設置本自浩大規模有難盡變所減與不足之數太不相當如其任置無所矯救則必有次次犯用於本錢卽今經費非不知措手無處而保釐重地不容坐視與其變通於全數蕩竭之後無寧區處於稍有餘儲之時今番鑄錢經用所需關西小米每劃雖憫勢有緩急之殊他無推移之處特以鑄錢餘利二萬兩關西小米一萬石竝今年耗永爲劃給使之支用而錢則分俵於田結米則只取其耗條則庶可爲經遠之圖而利與耗洽爲五千餘兩設有數千兩不足舊債之量宜收捧或商稅之從輕取用唯在守臣參量善處何患無其策哉所謂釐正全沒實效畢竟措劃仰煩國用此爲惶悚矣上曰依爲之出擧條致仁曰忠州大同米船運遲滯轉成痼弊合卽矯正故以依他例浮價變通之意發關本道矣卽見忠淸監司洪檍枚擧該牧使鄭履煥牒呈報本司者則楊津倉餉米移劃事京上納人情雜費嚴禁事上納時注斛執丁依漕船例令沙工爲之事水站船再運畢納後本邑大同一運事也水站船事六邑與本邑均是正供況本倅旣是漕船都差使員而漕卒亦多相關於本邑則稅米再運後閒游時爲本邑一運渠安敢辭乎此則分付該曹成節目施行上納時所謂人情自有定式而或歲加而月增或古無而今有至於軍門此弊尤爲特甚有駭听聞令各該衙門嚴加禁斷如有復踵前習者竝其官員而從重勘罪兩南漕船及六邑貢稅上納時注斛執丁之役以領米沙工爲之者法意可見而本邑大同則異是一委倉屬輩注執故轉相弄奸莫可救止公穀之許多無面船人之百般厭避職由於此今亦依漕船站船例必使都沙工率其沙格注斛執丁雖其移劃於軍門及戶曹者亦用此例毋得使倉屬如前作奸則實爲推本矯瘼之要道一體嚴飭分付惟大同移劃一款𢞀合商量觀其報辭首以楊津倉軍餉萬餘石或因移轉或因蕩減今只爲千餘石關防陰雨之備極爲疎漏明年大同條中限四千石以儲置樣劃付於該倉添作軍餉待年豐常賑租中鱗次作米俾滿七八千石云云本邑處於鳥竹兩嶺之間地據上游爲畿甸藩蔽觀於戊申事可知其所論列不可謂無意見而所謂浮價特以本邑結役之倍重於他邑自前未免始議而終寢今若添徵於田結則田賦之偏重反甚於船人之無面今請劃四千石大同米依還穀糶糴例分給民間使之補納於大同督捧之時待秋竝耗捧上以其耗四百石劃給船人之浮價則在民無加斂之弊在惠廳自翌年亦無減於常年原上納之數云者其於軍儲民弊之間亦可謂多費料度臣許久病伏姑未與該堂面議而該堂雖或持難此事今旣推上朝廷廟堂關問道臣論報則到今事面不可中止累千石劃留雖似重難在京在外其爲國穀則一也臣意則特爲許施快去一大邑積弊恐爲得宜僚相惠堂今方入侍下詢處之何如上曰左相之意何如在協曰此事有司之臣固當持難而臣意則以爲事面終不可許矣今爲軍餉之充儲劃給經用之大同米已極不當雖以儲置米劃給樣爲說一邑儲置決不至於四千石之多且以儲置爲名則與軍餉名色各異不可使之換名糶糴非但此也本州船弊之矯正者專爲大同上納之愆期而今反劃給累千包大同俾作船人輩浮價揆以事體終涉苟艱恐不可輕議矣上曰旣因愆期有此釐正則有司必當相持第令廟堂各陳所見可也文源曰臣則新爲惠堂且非公事堂上故本廳裏面姑未與知事之便否而敢仰達矣有隣曰忠州事勢非不可憫而大同事體本自不輕留作軍餉恐涉難便向來前牧使李議綱所懷中有雜役米移屬均廳條中量給浮價之議浮價終不可創出則取考此所懷從長措處則恐不害爲通變之一助而臣旣待罪兼堂有難指的仰對矣致仁曰左相所奏固爲守經之論而參以軍儲民瘼俱有不可已者四千石內折半則以大同米劃留折半則依戶判所奏某樣米中從長許劃俾準四千石之數似好矣上曰道伯報辭蓋從邑倅之說也及今釐正之時便民之政在所當念大抵楊津倉穀之枵然常所憫念年前與故相鄭領府有酬酢者至今記有本倉介在上游備京司不時之資濟關東救荒之需萬數之減爲千數可謂不成說矣今此劃置之無義左相言亦似然矣此非鎭長儲留則本邑民情亦不可不念今卿所奏出於裁酌之意依此施行事分付該廳如是之後弊又如前邑倅難逭不職之罪一體申飭可也出擧條致仁曰忠州處於鳥竹兩嶺之間其地形便實爲要衝矣上曰松面地形亦是要害之處設置重鎭以爲統領則似好而此是猝未易之事其地形便果何如有隣曰此地形便比若鐵甕與寧邊略同四面圍之以山中間則開野矣上曰此地之不設鎭邑亦可異也有隣曰戊申年賊徒喪車載軍器皆由葛加峙而越來云雖以此觀之不可無備禦之方矣致仁曰設置鎭邑則似合事宜矣有隣曰設置一邊將似亦不甚難矣上曰卿等第須留意講究好矣上曰忠州實爲關防重地可置防營而尙未設置誠爲欠典矣有隣曰臣嘗見之則城址甚好公廨亦壯麗矣今聞城址頹廢無餘云矣致仁曰城墣之頹廢此由於守令一向等棄之罪也上曰改之者亦自有人見今畿營修改一新予以爲畿伯於此等事自來疏闊而判得一新者亦是誠勤所致也且聞畿營軍容亦得一新云矣在協曰先臣時設置旗手不過爲團束衙兵而後來稍稍增設今則無異於京軍門矣上曰前排之增加始自何道伯乎有隣曰沈頤之時增其額數矣上曰旗手爲三牌乎致仁曰臣之待罪時不過三旗手而今則爲三牌云矣致仁曰遺棄兒給料收養卽我聖上一大仁政也未知外邑擧行近更如何而兩南伯外亦不以時枚報法久解弛難保其必無更加嚴飭諸道俾無使有鮮終之歎何如上曰依爲之出擧條致仁曰近來城內外私屠轉甚殆無洞不有此似由於法司之不開坐不出牌而雖以歲時言之藏牌下敎每下於臨歲數日之前者有以仰聖意軫念而乃反不待下敎任自屠殺街布之間血肉狼藉見者狃不爲怪法司亦無何問便同無法之國寧不寒心今後則傳敎未下前屠宰之類法府一一捉去用律亦令京兆知委各部使大小民人知有國法少加懲畏何如上曰依爲之申飭之後又復犯科堂上不但難免其責郞官隨現先汰後拿可也出擧條致仁曰事雖微細有關國綱故敢達矣向來因繡啓覆奏金川兩南面折受處還屬於宗親府司圃署而其時本面民人請自本郡收稅上納呈訴備局臣稔知下送差人徒貽弊於民間必有損於官俸故依其願許題者實出於官民兩便之意而伊後傳聞自多入耳督限濫捧殆甚於差人之時畢竟兩司所納未滿十之一二果然民訴復發稱冤不已歸罪該吏之侵虐請還科外之所納故自備局發關該道使之嚴査以報則道臣謂非上下官相孚之道而初不推問該吏只擧該郡守往復之語而報來如許査體曾所未見固已萬萬未安在本倅之道則唯當悚赧自處之不暇而不但不此之爲乃反發怒於上京號訴推捉本面許多士民累朔囚繫必欲甘心至有囚人妻乘轎呼冤之擧此無前之事也他姑無論其蔑國法輕朝廷莫此爲甚金川郡守李廷衡爲先罷黜令該府拿問從重勘處何如上曰此雖一事大關國綱依爲之道伯報辭亦極駭然爲先緘辭從重推考可也出擧條致仁曰臣纔承御廳兼察之命老昏憒憒無以照管方欲仰請解免而雖令他將臣兼察軍門自是劇務不能專一於董察而卽今御將直宿已閱累朔此後出直又不知在於何時御廳事誠可憫矣宮城宿衛禁將則管內御將則管外使兩將相換則庶可無許久兼察之弊將臣換差事面不輕而古亦有此例故敢達矣上曰依爲之出擧條上曰禁衛大將金持默御營大將李柱國牌招傳授命召出榻敎上曰兩將旣皆入侍無以承牌出去祗受後各自納符可也持默柱國承命出去仍爲納符允大請出密匣使持默柱國進前聽傳敎後換授命召修呈密匣致仁曰鑄錢堂上有闕之代御管大將李柱國差下使之董察何如上曰依爲之出擧條致仁曰松留一番到任後卽爲上來尙未還營今當歲末自多曠務之弊催促下送何如上曰唯在協曰向來事尙今追惟不勝惶悚臣性本疏率言又鈍澁且有容易之病觸事生疣久據重任實難堪承惟望體諒之聖恩矣上曰此是出於無情者卿何必過引之至此乎在協曰此不過小事而猶且如是謬誤況大於此之事尙何可論乎上曰重臣事卿勿過信可矣予於卿及重臣豈有彼此愛憎之別而信重臣者終不如信卿者蓋以平日不能孚信之致也此雖小事在他人則猶可闊略而於此重臣不爲放過者此重臣本自了了此事非出於無情故也此重臣亦豈無畏朝守法之心而近來朝臣之不遵政令者成一痼習法官之外致位崇顯而無難身犯此豈非萬萬慨然者乎此等事必欲聞知則近於伺察一向掩置則法綱漸弛此誠難處矣致仁曰臣等在董率之地事當飭厲而臣老病昏憒尙未聞知誠不勝惶悚矣上曰此亦是卿見輕之致也程子之言曰吾黨激成之大抵朝令廟堂主之廟堂之見輕卽朝廷之見輕此非激成而然者乎致仁曰臣自少憒憒今則老病且昏不省外事故朝著少忌憚之人或有此等之患臣若久據此職則將不成朝廷體統惟願早賜斥退使一線餘景得以舒心待終則非但爲一身之幸朝廷亦有一新之望矣今當晝夜顒祝之時不敢爲陳懇之計而顧臣此年此任猶云難强而況今歲垂窮一年又添則豈可責之以生人之事乎惟望聖上曲保之恩而已上曰予之傳敎於重臣者可謂恩言發示無隱者亦是好意至若趙鎭宅事亦不成說其兩叔中其一則予甚偉之而其一則以贓汚磨勘者出於曲保渠家之意遂事勿說今何必追言其某事之善否而奉朝賀所謂見欺者是也蓋以政注間事仍成風波遂至有翔雲之事而此必是由於無知妄作故減死磨勘良以此也渠若體朝家庇保拂拭之恩則以渠處地安敢爲無端呈病之擧乎向者傳敎亦出於指示生路之意也鎭宅之爲此者亦由於從俗俯仰之致不若乃叔之堅介有守矣重臣此事亦是從俗套之致眞所謂殊蹈而同轍者也致仁曰纔爾肅謝遽又呈病者誠萬萬駭然矣上曰李潭則猶可謂周通矣右相在扶安坎軻之時以兼輔德擬入背馳一時之議論足可謂英雄而至於趙曮則眞是不知而冥行擿埴致此顚沛者也雖以楊牧言之若能如李潭之爲則豈値人言之至乎此亦不知之致也在協曰故忠臣洪霖子曾在先朝有令勳府永付司果之下敎今則其子儆已作故其孫亦當仍爲付祿而此是一時特敎與功臣嫡長依例付祿有異不可不一番稟定今當戊申春等付祿之時敢此仰達矣上曰依爲之致仁曰左相所奏出於奬忠之意誠好矣亦令軍門相當窠調用何如上曰依爲之明年卽戊申也其在感舊記古之意豈可伈伈度過雖無此言端欲爲下敎卿仁平之孫感慕自倍他人伊時死於王事者勞勩卓異者勳臣子孫之有官無官者合褒奬者合收錄者豫加留心抄出裁量區別以備來頭顧問可也出擧條在協曰向來臣以故彦城君金重萬孫二人見漏宣薦仰達其時批旨極爲嚴截而數日前宣薦時金宗源金宗淳二人又皆見漏臣雖無似旣在此職其所建白亦出褒忠之意又況聖敎至嚴至重則此輩所爲萬萬乖常且聞曾爲副薦已近十年者謂以洗滌亦爲入薦云金重萬則六十年前副薦豈不如近來副薦乎雖非勳臣雖非閫帥於宣薦少無拘礙之端而在當身則已副薦而陞宣薦獨於六十年前副薦人之孫如是防塞誠莫曉其意其人之宣薦得失固不足言而朝令之下武弁風習至於如此誠非細慮其在尊朝體之道不可置之當該行首副行首宣傳官竝汰去令該府拿問定罪今番宣薦勿施事分付兵曹何如上曰入侍武將聞知乎柱國曰宣薦之規一從公議圈點而金宗淳兄弟二人之未越未知其廳議之如何而挾私不公應越不越不當越而越之則臣等或論責或筵稟請罪而至於指名勒越雖將臣不敢爲之矣上曰薦單無勿施之例爲奏卿意何如致仁曰左相頃以此事陳達出擧條則今又漏薦未知何故而事甚可駭僚相之言固也上曰左相所奏請罪事依爲之渠兄旣越何靳於渠與渠弟乎薦事雖屬該廳用捨在朝廷在國綱其何可委之渠輩手中金宗淳內乘作窠調用可也出擧條上曰金重萬之子三兄弟皆爲及第而一不檢擬兵判事誠可怪也勿拘宣薦之有無內乘窠卽爲擬入可也致仁曰內乘則有薦然後可以爲之矣上曰雖無宣薦豈可不爲內乘乎內乘一人今日政以訓鍊主簿移擬卽以此人擬入可矣昌順曰內乘之實職用之向承聖敎矣今當依此爲之乎上曰以實職例用之可矣致仁曰有實職者爲之則當爲兼職無實職者爲之則當爲實職矣上曰內乘是兼軍職則雖不用履歷而不可與軍門哨官一例視之今則以實兼職爲之履歷則用之蓋以參上窠之不廣放欲爲參用故身上曰宣傳官中誰當見汰乎在協曰行首副行首當之矣上曰金麟瑞已經水使來年間則當任兵閫矣上敎昌順曰騎士事後日次對有稟處之敎卿其果已問議乎昌順曰擧條尙未下故未及問議矣上曰兵房承旨不爲指揮而然乎允大曰臣於伊日卽爲頒布兵曹使之詢問矣上曰注書出去其緣由知入可也錫胤承命出回奏曰兵曹則已爲分付頒布而備邊司則未及頒布云矣致仁曰擧條見之然後可以隨見仰對矣上曰注書持入錫胤承命出持入致仁曰臣於騎士事亦別無他見蓋兩營騎士一百人中與之四窠則亦不甚冤窠優之時則或可闊狹而不必更爲添窠定式矣至於京城六道閑散則其數甚多此之騎士不啻倍蓰則不可無加與之道矣上曰李性源爲兵判時全數不與云可謂確矣有隣曰此則以渠輩呼訴太煩之故仍爲不與云矣上曰卿意則欲仍舊貫乎致仁曰臣意則然而加與閑散窠似好矣昌聖曰景慕宮植木牌將今將以久勤遷轉而新來之人易致生疏於植木等節不可無各別擇差之道矣上曰唯昌聖曰朝家之劃給無稅帽於該廛不但爲渠輩之生涯京中需用之資亦使之無乏也近來民習專事權利京市本有之價不得加減故廛人輩初不輸來於本廛直自灣府散賣於各邑場市加捧價本取其多剩以致京貿之絶種雖當冬節無處可貿究厥所爲誠甚痛惡自今以後嚴飭西關灣府皇曆及使行出來時廛民帽隻照數起送文移本署以爲憑考之地禁其中間散賣之弊旣到本廛之後於京於鄕任其賣買則都庫之習可革貿遷之政似均矣上曰領相之意何如致仁曰判尹之言似爲救弊之道矣上曰依爲之出擧條昌聖曰私屠之弊果如領相所奏近來旣不得坐起而例無在家出禁之規故近來此弊特甚矣上曰卿意以爲何以則好耶昌聖曰出禁吏似不可已矣上曰然則只禁其蕩然好矣有隣曰今番信蔘之江界添價西北卜定兩年分劃俱出於朝家軫恤民隱均分事力之德意則道臣守令擧行之節所當盡心盡誠趁期來納而歲色垂暮西北分定之蔘尙無動靜江界則只以二十餘斤塞責而例貿蔘未納之數亦甚夥然今若蹉過此歲拖至明年則兩年條之合貿必致倍屣之難信使行期當在再明春間趁來冬一齊措備然後可無狼狽之患而兩道營邑若是伈泄事之寒心莫此爲甚江界府信蔘例貿蔘及西北卜定蔘當年條竝令星火措備趁卽來納明年條亦令着意搜採鱗次輸送俾無如前稽忽臨期生事之弊事申明知委於兩道道臣何如上曰依爲之出擧條上命大臣備堂先退上曰政官牌招開政出榻敎仍命退承史以次退出